b"\n_START_ARTICLE_\nAnnoboni keel\n_START_PARAGRAPH_\nAnnoboni keel (omakeelne nimetus f\xc3\xa1 d'Amb\xc3\xb4 v\xc3\xb5i fla d'Ambu v\xc3\xb5i fa d'Ambu) on portugali kreoolkeel, mida k\xc3\xb5neldakse p\xc3\xb5hiliselt Ekvatoriaal-Guineas Annob\xc3\xb3ni saarel. _NEWLINE_K\xc3\xb5nelejate arv oli 2010. aasta andmetel Ekvatoriaal-Guineas 5000(1999. aasta andmetel 2500 (Annob\xc3\xb3ni saarel 2000, Bioko saarel Malabos 500 Annob\xc3\xb3nilt v\xc3\xa4ljar\xc3\xa4nnanute j\xc3\xa4rglast, mujal \xc3\xbcksikud), maailmas kokku 3100 (seda k\xc3\xb5neldakse veel Hispaanias)). K\xc3\xb5nelejad on p\xc3\xb5hiliselt Angola p\xc3\xa4ritolu aafriklaste, hispaanlaste ja portugallaste segaverelised j\xc3\xa4reltulijad. _NEWLINE_Keele kood on standardi ISO 639-2 j\xc3\xa4rgi cpp (muud portugali keele p\xc3\xb5hised kreoolkeeled) ja standardi ISO 639-3 j\xc3\xa4rgi _NEWLINE_fab.\n_START_SECTION_\nP\xc3\xa4ritolu\n_START_PARAGRAPH_\nSeda keelt k\xc3\xb5nelesid algselt portugallaste ja peamiselt S\xc3\xa3o Tom\xc3\xa9 saarelt ja Angolast  Annob\xc3\xb3ni saarele toodud orjataride j\xc3\xa4reltulijad. Seet\xc3\xb5ttu sisaldab ta portugali ja forro keele elemente. _NEWLINE_Keelele on m\xc3\xb5ju avaldanud ka Fernando P\xc3\xb3o inglise kreoolkeel.\n_START_SECTION_\nKeele iseloomustus\n_START_PARAGRAPH_\nAnnoboni keel sarnaneb forro keelega. _NEWLINE_Keele ehitus langeb kokku forro keele ehitusega. S\xc3\xb5navara langeb kokku 62,5% ulatuses.  _NEWLINE_Kui Annob\xc3\xb3n l\xc3\xa4ks Hispaania valdusse, laenas ta muuhulgas hispaanlastega s\xc3\xb5lmitud segaabielude t\xc3\xb5ttu hispaania s\xc3\xb5nu, mis moodustavad s\xc3\xb5navarast 10%. Hispaania ja portugali keele sarnasuse t\xc3\xb5ttu ei ole siiski k\xc3\xb5ikidel juhtudel v\xc3\xb5imalik vahet teha portugali keelest p\xc3\xa4rit s\xc3\xb5nade ja hispaania laenude vahel.  _NEWLINE_Keelele on iseloomulikud vokaalharmoonia ja toonisandhi. V\xc3\xb5ib-olla on olemas l\xc3\xbchikeste ja pikkade vokaalide opositsioon._NEWLINE_Arvs\xc3\xb5naline t\xc3\xa4iend j\xc3\xa4rgneb p\xc3\xb5his\xc3\xb5nale. Ka m\xc3\xa4\xc3\xa4rs\xc3\xb5naline t\xc3\xa4iend j\xc3\xa4rgneb p\xc3\xb5his\xc3\xb5nale. Seda peetakse bantu substraadi m\xc3\xb5juks.\n_START_SECTION_\nMurded\n_START_PARAGRAPH_\nAnnob\xc3\xb3ni saarel ja Bioko saarel k\xc3\xb5neldava keele vahel on v\xc3\xa4ikesed erinevused.\n_START_SECTION_\nStaatus\n_START_PARAGRAPH_\nAnnoboni keelel ei ole kuskil ametliku keele staatust. Nagu mujalgi Ekvatoriaal-Guineas, on Annob\xc3\xb3ni saarel ametlikuks keeleks hispaania keel, mida kasutatakse halduses ja hariduses._NEWLINE_Nii Annob\xc3\xb3nil kui ka Malabos on keel kasutusel k\xc3\xb5igil elualadel, v\xc3\xa4lja arvatud haldus ja haridus. _NEWLINE_Keele kasutamine on seotud kultuurilise identiteedi ja grupisolidaarsusega. _NEWLINE_Malabos \xc3\xb5pivad paljud annoboni keele k\xc3\xb5nelejad hispaania keelt, Annob\xc3\xb3nil \xc3\xb5pitakse hispaania keelt v\xc3\xa4hem. Annob\xc3\xb3ni naised hispaania keelt h\xc3\xa4sti ei oska.  _NEWLINE_Bioko saarel \xc3\xb5pivad paljud Fernando P\xc3\xb3o inglise kreoolkeelt. _NEWLINE_Katoliiklaste liturgiline keel on portugali keel."